Ups: Sonos lækker plan om mini-subwoofer

Går du rundt og drømmer om en billigere subwoofer til dit Sonos-system, er der sandsynligvis godt nyt. Sonos planlægger nemlig sandsynligvis at annoncere en ny, mindre og billigere subwoofer, der kan bruges med selskabets surround-opsætning. En reddit-bruger har fundet beviserne i Sonos’ egen app.

I app’ens hjælpesektionen er der konkret omtalt et produkt ved navn Sub Mini, ligesom den på siden beskrives som “en mindre, cylindrisk subwoofer”. Billedet kan ses længere nede på siden.

“Da jeg tilføjede min anden sub til mit system, lagde jeg mærke til knappen Mere information, klikkede på den og blev ført til denne side i appen. Som du kan se, fortæller den, at sub mini er cylindrisk og ikke firkantet,” skriver reddit-brugeren u/S114HED.

Foto: u/S114HED / Reddit

Sonos er ikke nye på “mini”-markedet. De to seneste Sonos-produkter (ikke Sonos | Ikea) er begge mindre udgaver af andre Sonos-produkter, nemlig den transportable Sonos Roam og den mindre soundbar Sonos Beam Gen 2, der netop er henvendt til kunder i mindre hjem og lejligheder.

Men hvornår kan vi så forvente at annonceringen af Sonos Sub Mini bliver officiel? Sonos har de seneste år valgt at præsentere produkter to gange om året; I april i år kom Sonos Roam og i september Sonos Beam Gen 2. Det virker dog usandsynligt at Sonos ville skrive navnet SÅ konkret i app’en, hvis vi skal vente et halvt år på den.

Prisen er der (naturligvis) heller ikke nogen indikationer på, men på Reddit gættes der på lige under 3.000 kroner. Til sammenligning koster den “store” Sonos Sub den nette sum af 6.299 kroner.

Ups: Sonos lækker plan om mini-subwoofer